  Майя Бывальцева Та нуналъёсы Ижкарысь Калыккуспо Восточно-Европейской университетлэн кыкетӥ этажаз финн-угор серемтусъёсын (комиксъёсын) «Улэп кыл» адӟытон ужа, со выжы калыкъёслэн кылъёссылэн адӟонзы сярысь вера. Со сярысь ивортэмын «ВКонтакте» мерлыко вотэсысь «Серемтусъёс — комиксы на удмуртском языке» . «Та комиксъёсты суредазы анай кылынызы вераськись адямиос, кин улонзэ аслэсьтыз кылзэ но лулчеберетсэ утёнлы сётэ, кинлы вань мар вераны», — пусъемын ивортонын. Суредъёсысь удмурт, ханты, коми-пермяк, пор, коми-зырян, карел, вепс кылъёслэсь семьяын, калык пӧлын кутӥськемзэс чакланы луоз. Ваньмыз ужъёс финн суредасьлэн Санна Хуккаененлэн Россиысь финн-угор улосвылъёсын ортчытэм мастер-классъёсыз дыръя быдэстэмын. Ижкаре со 2016-тӥ арын вуылӥз. Ватсалом, адӟытон Кылъёсъя фестиваль улсын 21-тӥ оштолэзе усьтӥськиз но арня пумозь мыноз. Пыронэз эркын.  Тегъёс: Лулчеберет Ижкар Удмуртия удмуртъёс удмурткыл финн-угоркалыкъёс суредасьёс  